Dit is sorgwekkend dat die parlementêre portefeuljekomitee oor vroue in die presidensie ’n beroep op die regering gedoen het om wetgewing strenger te maak en, indien nodig, kerke te sluit, sê Michael Swain, uitvoerende direkteur van FOR SA.
“Ons het talle oproepe van godsdiensleiers gekry wat geskok en kwaad is oor dié nuwe wending. In die lig van die verwarrende boodskappe van regeringskant is dit uiters noodsaaklik dat die ANC sy posisie duidelik uitspel,” sê mnr. Swain. “As die aanbevelinge van die vrouekomitee toegepas word, kan ons tot siens sê vir godsdiensvryheid in Suid-Afrika. Die geloofsgemeenskap het die reg om te weet of dít sy toekoms onder ’n toekomstige ANC-regering gaan wees.”